Nog een vas oor groot tenderbedrog by polisie(Foto: SA Polisie) Nog ŉ verdagte verskyn vandag (Woensdag) in die Pretoriase landdroshof in verband met grootskaalse beweerde tenderbedrog by die polisie. Sindisiwe Twala, ŉ woordvoerder van die ondersoekdirektoraat van die Nasionale Vervolgingsgesag (NVG), sê die man het hom Sondag by die Silverton-polisiestasie oorgegee nadat hy aanvanklik inhegtenisneming oor die naweek ontduik het. Die man staan tereg op aanklagte van bedrog, geldwassery, korrupsie en diefstal. Altesaam 32 verdagtes is nou reeds in verband met die beweerde bedrog in hegtenis geneem. Die ondersoek hou verband met die toekenning van ŉ tender van nagenoeg R56 miljoen om onder meer handelsmerke op polisievoertuie aan te bring. Vyftien van die beskuldigdes het reeds op 31 Augustus in die hof verskyn en is op borgtog van R5 000 elk vrygelaat. Altesaam 16 verdagtes is ook op 4 Junie in hegtenis geneem en sluit in ŉ afgetrede polisiegeneraal, verskeie senior en junior polisiebeamptes asook verskaffers. Hulle verskyn aan die einde van die maand weer saam in die hof.